આજે આપણે વહેલા ઊઠીને સૂર્યોદય જોઈ શકીએ છીએ. આજે આપણે આકાશમાં ઊડતાં પંખીઓને જોઈ શકીએ છીએ. આજે આપણે બાથરૃમમાં મસ્તીથી નાહી શકીએ છીએ. આજે આપણે પેરન્ટ્સની જરૃરતો પૂરી કરી શકીએ છીએ અને બાળકોને વહાલ કરી શકીએ છીએ. આજે આપણે લાઈફ-પાર્ટનરની વળગીને વહાલ કરી શકીએ છીએ અથવા લોંગ-ડ્રાઈવ પર જઈ શકીએ છીએ. આજે આપણે હીંચકાના કડામાં ઓઈલિંગ કરી શકીએ છીએ અને ઘરના માળિયાની સફાઈ કરી શકીએ છીએ. આજે આપણે ગાર્ડનમાં લટાર મારવા જઈ શકીએ છીએ અને ખાનગીમાં ગૂફતેગુ કરતા કોઈ પ્રેમીયુગલને છાની રીતે જોઈ શકીએ છીએ. આજે આપણે ડબલબૅડની ચાદર બદલી શકીએ છીએ અને ટેરેસ પર જઈને વીજળીનો ઊડી ગયેલો બલ્બ બદલી શકીએ છીએ. આજે આપણે અમસ્તા-અમસ્તા ખુલ્લા રસ્તા પર ટહેલવા નીકળી શકીએ છીએ અને કોઈ ભૂખ્યા ગરીબને એક સેન્ડવિચ ખવરાવી શકીએ છીએ. આજે આપણે હેરડાઈ કરી શકીએ છીએ અને જૂતાંને પૉલિશ કરી શકીએ છીએ. આજે આપણે કોઈ પુસ્તક વાંચી શકીએ છીએ અને ટીવી સિરિયલ પણ જોઈ શકીએ છીએ. આજે મંદિરમાં જઈને એક ખૂણામાં બેઠા બેઠા પથ્થરની મૂર્તિ સામે કેવીકેવી ચેષ્ટાઓ થાય છે એ જોઈ શકીએ છીએ અને મનપસંદ જૂનાં ફિલ્મીગીતો સાંભળી શકીએ છીએ.